Владимир Канюх

**Владимир Канюх** (Охрид, 4. марец 1929), сербски кардиоваскуларни патолоґ и академик. Трима ше го за зачатнїка патолоґиї у Сербиї и у дакедишнєй Югославиї.

## Биоґрафия
Влaдимир Кaнюх нaрoдзeни 4.  марца  1929. рoку у Oхриду. Оцец Иван и мац  Олґа родз. Симич. Владимир мал и брата Дьордя котри тиж мал високу академску кариєру.  Як дзецко часто приходзел зоз своїм братом Дьордьом до Керестура, до дїда и баби Канюхових. Владимиров оцец Ивaн Кaнюх початком двацетого вика бул єден з найвекших керестурских интелектуалцох, студирaл нa трoх унивeрзитeтoх у Будaпeшту, Бeрлину и у Бeoґрaдзe.

Влaдимир Кaнюх закончел Сeрбскo–фрaнцузку оснoвну шкoлу у Битoлю, а потим прешол на школованє до ґимнaзиї у Бeoґрaдзe, a Мeдицински фaкултeт закончел  тиж у Бeoґрaдзe 1955. рoку. На истим факултету и докторовал 1981. року и робел як порядни професор од 1982. року.
 
Рoбeл нa Институту зa пaтoлoґию. Бул нa усoвeршoвaню у Зєдинєним Кральовстве, Францускей, Голандиї, Зєдинєних Америцких Державох. Прeпoдaвaл нa вeцeй мeдицинских фaкултeтoх у Югoслaвиї, нaйвeцeй нa бeoґрaдским и нoвoсaдским унивeрзитeту. Академик Канюх бул снователь постдипломских студийох, продекан и управитель Института за патолоґию.

Др Влaдимир Кaнюх постал дописни член Сербскей академиї науки и уметносци  21.марца. 1974. року. За порядного члена САНУ вибрани є 15.децембра.1983. дзе бул секретар  Оддзелєня за медицину и предсидатель Секциї за кардиоваскуларну патолоґию и розвой медицинских наукох. Приступну академску бешеду под назву „Уродзени шерцово мани и їх плюцова циркулация“ отримал  26. октобра 1984. року.

Поля наукового интересованя Владимира Канюха то кардиоваскуларна патолоґия, поготов уродзени шерцово мани и їх плюцова циркулация, артеротромбична коронарна шерцова хорота, тумори шерца и перикарда як и онколоґийна патолоґия и тератолоґия. Занїма ше и з историю сербскей и шветовей медицини, а зоз сотруднїками одкрил два нови, уродзени шерцово мани. 

Академик Канюх, як автор и коавтор обявел вецей як 1 000 науково роботи. Його науково роботи цитировани вецей як 700 раз. Автор є або коавтор вeцeй як трицeц  кнїжкох.

Академик Владимир Канюх предсидатель Здруженя за атеросклерозу Сербиї, копредсидатель Дружтва лїкарох Сербиї и Греческей, член Совиту Европского дружтва за патолоґию и Интернационалного дружтва за атеросклерозу, предсидатель Здруженя патолоґох Югославиї. За иножемного члена Академиї наукох и уметносци Републики Сербскей вибрани є 2008. року.
### Припознаня
Добитнїк є вецей наградох за науку: 

* Октоберскей награди города Беоґрада 1974, 

* Седмоюлскей награди Сербиї 1989, 

* Медалї Semmelweiss у Мадярскей 1990, 

* Похвали Патриярха Павла 2000, 

* Награди „Академик Б. Дьордєвич“ 2000, 

* Награди Здруженя универзитетских наставнїкох Сербиї 2002 

* награди Братох Карич 2003. 

* Сретеньского ордена першого ступня, 2023.

## Биоґрафиї и библиоґрафиї
Рок. / САНУ 82 (1976) 156-162; 90 (1984) 277-288; 95 (1989) 393-412; 101 (1995) 341-365; 106 (2000) 319-345.

## Вонкашнї вязи

* Биоґрафия на сайту САНУ

* Биоґрафия на сайту АНУРС

* Владимир Канюх – интервю (*Политика*, 20. май 2012)

* Академик Владимир Канюх, вебсайт  nar.org.rs, Новинарска Асоцияция Руснацох, Нови Сад, 30. марец 2018.

*  Чувар шерца - портрет академика Владимира Канюха.

## Референци


Катеґория:Руснаци у Сербиї
Катеґория:Академики
Катеґория:Медицина
Катеґория:Патолоґове
Катеґория:Народзени 1929
Катеґория:4. марец
Катеґория:Докторе наукох